นอนไม่หลับ
โดย...ทีมข่าวการเงินโพสต์ทูเดย์
5 ก.พ. 2559

โดย...ทีมข่าวการเงินโพสต์ทูเดย์
ปกติก่อนจะมีการแถลงตัวเลขเศรษฐกิจ “ดร.นะโม” เบญจรงค์ สุวรรณคีรี เจ้าหน้าที่บริหาร ศูนย์วิเคราะห์เศรษฐกิจ ธนาคารทหารไทย จะต้องเตรียมตัวอย่างดี มีการทำข้อมูล ทำกราฟฟิกประกอบ 
แต่งวดนี้พิเศษหน่อย เพราะต้องเก็บข้อมูลไว้เป็นความลับ ไม่ให้เปิดเผยออกมาก่อนที่จะแถลงข่าว
เพราะตัวเลขดัชนีความเชื่อมั่นเอสเอ็มอีของทีเอ็มบี ที่แถลงวานนี้ (4 ก.พ.) มีตัวเลขที่น่ากังวลมากที่สุดในภาคใต้ เพราะทั้งยางพารา ปาล์ม มีปัญหาราคาตกต่ำ แม้รัฐบาลจะพยายามแก้ปัญหา แต่ก็ไม่กระเตื้องขึ้น 
ยังมีสินค้าประมง อาหารทะเล ที่มีความเสี่ยงจากมาตรฐานการใช้แรงงาน ยังสุ่มเสี่ยงต่อใบเหลือง ใบแดง ตามเกณฑ์ของอเมริกาและยุโรป
มีแต่ข่าวไม่ดี ก็เลยไม่กล้าเอาตัวเลขให้คุณพ่อไตรรงค์ สุวรรณคีรี ซึ่งเป็นคนสงขลาดู
ที่แย่ที่สุดคือ คืนก่อนจะแถลงข่าว ดร.นะโม ถึงกับนอนไม่หลับ ไม่ใช่กังวลเรื่องตัวเลข
แต่เพราะใกล้จะตรุษจีนแล้ว ดร.นะโม ต้องท่องคำอวยพรภาษาจีน เพื่อมาอวยพรให้กับนักข่าวที่มาร่วมงานแถลงข่าว
แค่ท่อง ซินเจียยู่อี่ ซินนี้ฮวดไช้ คงไม่เท่าไหร่ เพราะพอคุ้นๆ บ้าง
แต่ ดร.นะโม ที่เป็นคนใต้ขนานแท้และดั้งเดิม ถูกขอร้องให้ท่องเป็นภาษาจีนสำเนียงอื่นๆ ด้วย ทั้งไหหลำ แต้จิ๋ว กวางตุ้ง 
กว่าจะท่องได้ ตาโหลพอดี!!